CELEX: 62019TN0749
Language: mt
Date: 2019-11-01 00:00:00
Title: Kawża T-749/19: Rikors ippreżentat fl-1 ta’ Novembru 2019 – John Wood Group et vs Il-Kummissjoni

10.2.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 45/35
            
         
      Rikors ippreżentat fl-1 ta’ Novembru 2019 – John Wood Group et vs Il-Kummissjoni
      (Kawża T-749/19)
      (2020/C 45/35)
      Lingwa tal-kawża: l-Ingliż
      
         Partijiet
      
      
         Rikorrenti: John Wood Group plc (Aberdeen, ir-Renju Unit), WGPSN (Holdings) Ltd (Aberdeen), Wood Group Investments Ltd (Aberdeen) u Amec Foster Wheeler Ltd (Knutsford, ir-Renju Unit) (rappreżentanti: C. McDonnell, Barrister, B. Goren, Solicitor, M. Peristeraki, avukat, u K. Desai, Solicitor)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tikkonstata li ma kien hemm ebda għajnuna mill-Istat illegali, tannulla l-Artikolu 1 tad-Deċiżjoni tal-Kummissjoni C (2019) 2526 tat-2 ta’ April 2019 dwar l-għajnuna mill-Istat SA.44896 implimentata mir-Renju Unit dwar iċ-CFC Group Financing Exemption (l-Eżenzjoni mill-Finanzjament tal-Gruppi ta’ Kumpanniji Barranin Ikkontrollati, iktar ’il quddiem l-“Eżenzjoni mill-Finanzjament tal-Gruppi”) sa fejn din ikkonstatat li kien hemm għajnuna mill-Istat illegali, u tannulla l-obbligu tar-Renju Unit li jirkupra l-allegata għajnuna mill-Istat illegali rċevuta mir-rikorrenti f’dan il-kuntest (Artikoli 2 u 3 tad-deċiżjoni kkontestata);
               
            
                  —
               
               
                  sussidjarjament, tannulla l-Artikoli 2 u 3 tad-deċiżjoni kkontestata sa fejn dawn jobbligaw lir-Renju Unit jirkupra mingħand ir-rikorrenti l-allegata għajnuna mill-Istat; u
               
            
                  —
               
               
                  fi kwalunkwe każ, tikkundanna lill-Kummissjoni għall-ispejjeż sostnuti mir-rikorrenti f’dawn il-proċeduri.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw disa’ motivi.
      
                  1.
               
               
                  L-ewwel motiv ibbażat fuq l-allegazzjoni li l-Kummissjoni fehmet ħażin il-kuntest, l-għan u t-tħaddim tal-UK Controlled Foreign Company (CFC) rules (ir-Regoli dwar il-Kumpanniji Barranin Ikkontrollati tar-Renju Unit, iktar ’il quddiem ir-“Regoli CFC”), fir-rigward tat-trattament tal-profitti finanzjarji mhux kummerċjali. Il-konklużjonijiet tal-Kummissjoni fid-deċiżjoni kkontestata huma bbażati fuq żbalji manifesti kumulattivi. B’mod partikolari, il-Kummissjoni għamlet żbalji manifesti fl-interpretazzjoni tagħha tas-sistema tat-taxxa inġenerali tar-Renju Unit, fl-interpretazzjoni tagħha tal-għanijiet tas-sistema CFC, fl-ambitu speċifiku tal-Eżenzjoni mill-Finanzjament tal-Gruppi u fid-definizzjoni tar-relazzjonijiet ta’ self kwalifikanti.
               
            
                  2.
               
               
                  It-tieni motiv ibbażat fuq l-allegazzjoni li l-Kummissjoni interpretat ħażin l-Eżenzjoni mill-Finanzjament tal-Gruppi bħala eżenzjoni fiskali u għaldaqstant vantaġġ. Fir-rigward tal-profitti finanzjarji mhux kummerċjali, l-Eżenzjoni mill-Finanzjament tal-Gruppi tirrapreżenta dispożizzjoni ta’ impożizzjoni u parti mid-definizzjoni tal-limiti tar-Regoli CFC, mhux vantaġġ selettiv. Il-Kummissjoni ma pprovdietx analiżi kwantitattiva sabiex turi li din hija vantaġġ u, fl-assenza ta’ prova konvinġenti li l-miżura inkwistjoni twassal għal vantaġġ, id-deċiżjoni kkontestata ma hijiex sostenibbli.
               
            
                  3.
               
               
                  It-tielet motiv ibbażat fuq l-allegazzjoni li l-Kummissjoni identifikat ħażin is-sistema ta’ riferiment għall-evalwazzjoni tal-effetti tar-Regoli CFC u identifikat ħażin ir-Regoli CFC bħala sett ta’ regoli distint mis-sistema tat-taxxa fuq il-kumpanniji inġenerali tar-Renju Unit. Il-Kummissjoni ma fehmitx sewwa l-għan tar-Regoli CFC u naqset milli tqis il-marġni ta’ diskrezzjoni tar-Renju Unit.
               
            
                  4.
               
               
                  Ir-raba’ motiv ibbażat fuq l-allegazzjoni li l-Kummissjoni għamlet żbalji manifesti fl-analiżi tagħha tal-għajnuna mill-Istat, u applikat it-testijiet żbaljati meta qieset il-kwistjoni tal-komparabbiltà. Il-Kummissjoni naqset milli tirrikonoxxi l-livell differenti ta’ riskju għall-bażi tat-taxxa tar-Renju Unit bejn is-self lil entità ta’ grupp taxxabbli fir-Renju Unit u s-self lil entità ta’ grupp mhux taxxabbli fir-Renju Unit, u kkonkludiet b’mod irrazzjonali li s-self intragrupp huwa komparabbli mas-self ta’ terz.
               
            
                  5.
               
               
                  Il-ħames motiv ibbażat fuq l-allegazzjoni li, anki jekk jitqies li l-miżuri CFC inkwistjoni jikkostitwixxu prima facie għajnuna fis-sens tal-Artikolu 107(1) TFUE, id-deċiżjoni kkontestata kkonkludiet b’mod żbaljat li ma kienx hemm ġustifikazzjoni li setgħet tapplika għad-difiża tal-kompatibbiltà tal-miżuri inkwistjoni mar-regoli tal-għajnuna mill-Istat tal-Unjoni. Barra minn hekk, id-deċiżjoni kkontestata hija irrazzjonali u inkonsistenti, sa fejn il-Kummissjoni aċċettat korrettament li l-Kapitolu 9 tal-Parti 9A tat-Taxation (International and Other Provisions) Act 2010 (il-Liġi dwar it-Tassazzjoni (Dispożizzjonijiet Internazzjonali u Oħrajn) tal-2010) huwa ġġustifikat fil-każijiet fejn l-unika raġuni għall-applikazzjoni ta’ impożizzjoni CFC taħt il-kontrofattwali tal-imsemmi Kapitolu 5 tkun it-test tal-“kapital konness tar-Renju Unit”, fuq il-bażi li dak it-test jista’ jkun eċċessivament diffiċli sabiex jiġi applikat fil-prattika, iżda fl-istess ħin, u mingħajr ma tat raġunijiet adegwati, il-Kummissjoni argumentat li l-imsemmi Kapitolu 9 ma jkun qatt iġġustifikat fil-każijiet fejn it-test tal-funzjonijiet tal-persuni sinjifikattivi jrendi impożizzjoni CFC applikabbli taħt l-imsemmi Kapitolu 5. Fil-fatt, it-test tal-funzjonijiet tal-persuni sinjifikattivi huwa eċċessivament diffiċli sabiex jiġi applikat fil-prattika, b’mod li l-Kummissjoni kellha tikkonstata li l-imsemmi Kapitolu 9 kien iġġustifikat fil-kuntest ta’ dak it-test ukoll u, għalhekk, hija kellha tikkonkludi li ma hemmx għajnuna mill-Istat.
               
            
                  6.
               
               
                  Is-sitt motiv ibbażat fuq l-allegazzjoni li jekk id-deċiżjoni kkontestata kellha tiġi kkonfermata, l-infurzar tagħha bl-irkupru tal-allegata għajnuna mill-Istat mingħand ir-rikorrenti jikser il-prinċipji fundamentali tad-dritt tal-Unjoni, inklużi l-liberta’ ta’ stabbiliment u l-libertà li jiġu pprovduti servizzi, ladarba, fil-każ tar-rikorrenti, il-kumpanniji barranin ikkontrollati inkwistjoni jinsabu fi Stati Membri oħra.
               
            
                  7.
               
               
                  Is-seba’ motiv ibbażat fuq l-allegazzjoni li l-ordni ta’ rkupru li jirriżulta mid-deċiżjoni kkontestata huwa infondat u jmur kontra l-prinċipji fundamentali tal-Unjoni.
               
            
                  8.
               
               
                  It-tmien motiv ibbażat fuq l-allegazzjoni li l-Kummissjoni naqset milli tipprovdi raġunijiet adegwati għal elementi kritiċi fid-deċiżjoni kkontestata, bħalma hija l-konklużjoni li l-impożizzjoni CFC taħt l-imsemmi Kapitolu 5 tista’ tiġi applikata bl-użu tat-test tal-funzjonijiet tal-persuni sinjifikattivi mingħajr diffikultà jew oneru sproporzjonat.
               
            
                  9.
               
               
                  Id-disa’ motiv ibbażat fuq l-allegazzjoni li d-deċiżjoni kkontestata tikser ukoll il-prinċipju ta’ amministrazzjoni tajba, li jeħtieġ li l-Kummissjoni tippermetti li jkun hemm it-trasparenza u l-prevedibbiltà fil-proċeduri amministrattivi tagħha u tagħti d-deċiżjonijiet tagħha f’qafas ta’ żmien raġonevoli. Ma huwiex raġonevoli li l-Kummissjoni tieħu iktar minn erba’ snin sabiex tagħti d-deċiżjoni tagħha li tiftaħ l-investigazzjoni f’dan il-każ u tagħti deċiżjoni iktar minn sitt snin wara li l-miżura kkontestata ġiet fis-seħħ.